મુદ્દો ૧ : હાલના સમયમાં પણ ગર્ભવતી મહિલાઓમાં ‘પ્રિનેટલ ટેસ્ટીંગ’ અનિવાર્ય ગણવામાં આવે છે. પ્રિનેટલ ટેસ્ટીંગ એટલે બાળકના જન્મ પહેલા, માતાના શરીરમાં ઉછરી રહેલા ગર્ભનું પરીક્ષણ. અહીં અવતરનારુ બાળક મેલ છે કે ફીમેલ, એવા જેન્ડર ટેસ્ટની વાત નથી. પણ ડોક્ટર્સ પ્રિનેટલ ટેસ્ટીંગ દ્વારા નક્કી કરે છે કે આવનારું બાળક ડાઉન સિન્ડ્રોમ જેવા જીનેટિક ડીસઓર્ડરથી પીડાતું તો નથી ને! હવે ડાઉન સિન્ડ્રોમ વિષે તો જાણકારી છે, એથી એ વિષેનું પરીક્ષણ ઉપયોગી નીવડે છે. હવે ડૉ લેહનની ટીમે મસ્તિષ્કનું કદ અને બુદ્ધિમતા માટે જીન્સને જવાબદાર ઠેરવ્યા, એનો મતલબ એમ કે આ જીન્સમાં પણ ક્યારેક ને ક્યારેક બદલાવ – મ્યુટેશન જોવા મળ્યું જ હશે! એવું મનાય છે કે છેલ્લે આવો બદલાવ સત્તરેક હજાર વર્ષ પહેલા થયો હશે. હવે જો એ સમયે પણ પ્રિનેટલ ટેસ્ટીંગ્સ થતાં હોત, તો એ સમયના ડોક્ટર્સે અનેક બાળકોનો ગર્ભપાત કરાવ્યો હોત! કેમકે જીન્સમાં આવનારા કોઈ પણ પ્રકારના બદલાવને શંકાની નજરે જ જોવામાં આવે છે! રખે ને બાળક કોઈ અસાધ્ય જીનેટિક બિમારીનો ભોગ બન્યું હોય તો, એમ વિચારીને ડોક્ટર્સે હજારો ભ્રૂણહત્યા કરી નાખી હોત! સારું થયું કે એવું કશું થયું નહિ, પણ આજની તારીખે જ્યારે પ્રિનેટલ ટેસ્ટીંગ ઉપલબ્ધ છે, ત્યારે પણ જીનેટિક એનહેન્સમેન્ટ સારી દિશામાં થઇ રહ્યું છે કે ખરાબ દિશામાં, એ કોણ નક્કી કરે? ફિલ્મોની ભાષામાં કહીએ, તો જીનેટિક મ્યુટેશનમાંથી પસાર થયેલું બાળક ‘સુપર હીરો’ બનશે કે ‘સુપર વિલન’ એ કઈ રીતે ખબર પડે?